**ΕΞΕΙΔΙΚΕΥΣΗ**

Έχει περάσει η εποχή της Αναγέννησης , όταν πρότυπο του ανθρώπου ήταν ο «homo universalis» , ο πολυπράγμων δηλαδή άνθρωπος που ασχολιόταν με ένα ευρύτατο φάσμα αντικειμένων και γινόταν τόσο πιο θαυμαστός , όσο και το πλήθος των διαφορετικών θεμάτων για τα οποία κατείχε γνώσεις . Ο σύγχρονος άνθρωπος δεν αξιολογείται με κριτήριο τη σφαιρικότητα των γνώσεων , αλλά με κριτήριο το βάθος στο οποίο έχει διεισδύσει σχετικά με αν μικρό πεδίο του επιστητού , με το κατά πόσο δηλαδή εξειδικευμένος είναι .

*Ορισμός*

Εξειδίκευση είναι η αποκλειστική ενασχόληση με ένα πολύ μερικό και ειδικό αντικείμενο εργασίας ή μελέτης και η παράλληλη απόκτηση πολύ ειδικών γνώσεων και ικανοτήτων γύρω από το ίδιο αντικείμενο .

*Παραδείγματα*

Η ειδίκευση υπήρξε επακόλουθο του καταμερισμού εργασίας .Όσο περισσότερο κατατέμνεται η παραγωγή των προϊόντων , όσο εξελίσσονται τα τεχνικά μέσα , τόσο πιο λεπτομερής γίνεται . Σήμερα η εξειδίκευση δεν περιορίζεται πια μόνο στην παραγωγή υλικών αγαθών . Επεκτάθηκε και σε άλλες υλικές ή μη δραστηριότητες , όπως οι προσφερόμενες υπηρεσίες , η διάκριση των κοινωνικών λειτουργιών και αρμοδιοτήτων και η επιστήμη .

**Η εξειδίκευση έγινε αναγκαία λόγω** :

* Του ευρύτατου φάσματος ασχολιών του σύγχρονου ανθρώπου .
* Της έκρηξης των επιστημονικών γνώσεων .
* Της φυσικής αδυναμίας του ανθρώπου να επιδίδεται με επιτυχία ταυτόχρονα σε πολλούς και διαφορετικούς τομείς εργασίας ή έρευνας .
* Της εξέλιξης των τεχνικών μέσων .
* Των πολύπλοκων σύγχρονων προβλημάτων . Για την αποτελεσματική αντιμετώπιση των προβλημάτων αυτών απαιτούνται ειδικές ,ακριβείς γνώσεις.

**Θετικά αποτελέσματα**

* Αύξηση της παραγωγικότητας της εργασίας , η οποία έχει τεράστια σημασία για την οικονομική ευημερία και , κατ’ επέκταση , για την πρόοδο της κοινωνίας . Η αύξηση αυτή οφείλεται :
1. Στη επιτηδειότητα του εργαζόμενου , στην αποδοτικότερη αξιοποίηση των πνευματικών και σωματικών ικανοτήτων του .
2. Στη εξοικονόμηση δυνάμεων .
3. Στην εξέλιξη των τεχνικών μέσων .
* Αύξηση της παραγωγής και βελτίωση της ποιότητας των παραγομένων αγαθών . Ο εργαζόμενος αποκτά ειδικές γνώσεις , αναπτύσσει την επιδεξιό-τητα και την επινοητικότητά του . Έτσι , πετυχαίνονται καλύτερα αποτελέσματα.
* Βαθιά γνώση του συγκεκριμένου αντικειμένου που οφείλεται στην αποκλει-στική και συνεχή ενασχόληση με αυτό .

**Αρνητικά αποτελέσματα**

* Η εργασία τυποποιήθηκε , έγινε μηχανική . Το γεγονός αυτό στερεί από το σύγχρονο εργαζόμενο την ηθική ικανοποίηση της ολοκληρωμένης προσωπικής δημιουργίας .
* Η αδυναμία του εργαζόμενου να αντικρίζει ολοκληρωμένο το προϊόν του μόχθου του , το δημιούργημά του , καθώς αυτό δεν είναι παρά ένα μέρος του όλου , ένα εξάρτημα , μια λεπτομέρεια απρόσωπη και χωρίς ταυτότητα , αποτελεί τον ακρογωνιαίο λίθο της αλλοτρίωσής του .
* Ο άνθρωπος γίνεται ανεύθυνος , αφού μπορεί για παράδειγμα να κατα-σκευάζει ένα εξάρτημα κάποιου όπλου μαζικού ολέθρους και να αγνοεί για ποιο σκοπό αυτό προορίζεται .
* Τυποποιεί τις ενέργειες του ανθρώπου , αλλά και τη σκέψη του . Η επανάληψη , οι μηχανικές κινήσεις σκοτώνουν τη συνειδητή και ευδιάθετη προσπάθεια , περιορίζουν τη φαντασία και την πρωτοτυπία . « *Και δεν πρέπει να λησμονούμε ότι η φαντασία , είτε εφαρμοσμένη στα πράγματα είτε όχι , είναι πολύτιμη μορφή της ελευθερίας*» .( Ι. Μ. Παναγιωτόπουλος )
* Ο άνθρωπος γίνεται μονομερής .
1. Περιορίζεται το διανοητικό του πεδίο .
2. Από τον ειδικό λείπει συχνά η συγκρότηση , αφού για την πλήρη κατανόηση του μέρους απαιτείται και η γνώση του όλου στο οποίο ανήκει .
3. Χάνει την ηθική , αλλά και την επαγγελματική του αξία , αφού γίνεται ανίκανος έξω από το εξειδικευμένο έργο του , και συχνά οδηγείται στην ανεργία .
4. Περιορίζει τα ενδιαφέροντά του .

**Προτάσεις για τον περιορισμό των αρνητικών αποτελεσμάτων**

Είναι ουτοπία να ισχυριστεί κάποιος πως θα μπορούσε να ακυρωθεί η εξειδίκευση στην εποχή μας . Θα μπορούσαν , όμως , να περιοριστούν τα αρνητικά αποτελέσματά της .

* Με τη γενική παιδεία μπορούμε και να καλλιεργήσουμε τις άλλες δυνατότητες , που λόγω εξειδίκευσης κινδυνεύουν από ατροφία , και να προκαλέσουμε το ενδιαφέρον του ανθρώπου , από τη μαθητική του ηλικία , για όσα πράγματα του χαρίζουν ψυχική ευφορία και πληρούν το κενό της μονομέρειας .
* Αξιοποιώντας τον ελεύθερο χρόνο του ο εργαζόμενος μπορεί να αναπληρώσει όσα του στερεί η μηχανική εργασία και η ενασχόλησή του με ένα συγκεκριμένο και περιορισμένο αντικείμενο .
* Με την απόκτηση μιας συμπληρωματικής ειδικότητας θα μπορούσε ο εργαζόμενος , σε περίπτωση που η κύρια ειδικότητά του δεν έχει ζήτηση στην αγορά εργασίας , να βρει πιο εύκολα νέα εργασία.

« Η αποκλειστική , ολοκληρωτική και στεγνή ειδίκευση μπορεί να προωθεί τον τεχνικό πολιτισμό , αλλά δεν προωθεί τον πνευματικό πολιτισμό . Στρεβλώνει το άτομο ` από σφαιρικό άνθρωπο τον κάνει ειδικευμένο εργαλείο . Η ειδίκευση , βέβαια , είναι ανάγκη , αλλά είναι και κίνδυνος . Είναι μια άλλη πρόκληση του βιομηχανικού πολιτισμού κατά της ακεραιότητάς μας» .

**Ο ΑΛΛΟΤΡΙΩΜΕΝΟΣ ΧΑΡΑΚΤΗΡΑΣ ΤΗΣ ΣΥΓΧΡΟΝΗΣ ΕΡΓΑΣΙΑΣ**

*Αλλοτρίωση* είναι η αποξένωση του ανθρώπου όχι μόνο από τους συνανθρώπους του , αλλά και από τον εαυτό του τον ίδιο . Είναι η απώλεια της δυνατότητάς του να ρυθμίζει τη ζωή του σύμφωνα με τη δική του βούληση και κρίση , καθώς και η υποταγή του σε μια αναγκαιότητα που επιβάλλουν παράγοντες ξένοι προς τις ανάγκες και τις επιθυμίες του .

 Η αλλοτρίωση σήμερα έχει εισχωρήσει και εμφανίζεται με ιδιαίτερη οξύτητα , βάναυσα θα λέγαμε , σε δραστηριότητες που διαμορφώνουν το πνεύμα , το ήθος, τον ψυχισμό και τελικά την ύπαρξη του ανθρώπου . Ένα , λοιπόν , από τα γνωρίσματα της ανθρώπινης ύπαρξης που έχει διαβρωθεί από την αλλοτρίωση είναι και η δημιουργικότητα , όπως αυτή εκδηλώνεται , κατά κύριο λόγο , με την εργασία .

**Τα αίτια της αλλοτρίωσης στην εργασία**

* Η εισβολή της μηχανής σε κάθε τομέα της παραγωγής . Με την εισβολή αυτή δεν τυποποιείται μονάχα η εργασία , αλλά συχνά εκτοπίζεται από αυτήν και ο ίδιος ο άνθρωπος .
* Ο καταμερισμός της εργασίας και η εξειδίκευση , που στερεί από τον άνθρωπο την ηθική ικανοποίηση που προσφέρει η ολοκληρωμένη προσωπική δημιουργία .
* Η επιλογή του επαγγέλματος , όταν αυτή δεν είναι ελεύθερη και σωστή .
* Η εκμετάλλευση του εργαζόμενου από τον εργοδότη .
* Τα κίνητρα της εργασίας , όταν δηλαδή αυτά είναι μόνο οικονομικά . Η οικονομική άνεση είναι αναγκαίος αλλά όχι επαρκής όρος για να είναι ένας άνθρωπος ευτυχισμένος .
* Η μετατροπή της εργασίας σε ρουτίνα και αγγαρεία , επειδή αφαιρείται από αυτήν κάθε ενδιαφέρον , κάθε έμπνευση και ευχαρίστηση .
* Ο ανταγωνισμός και το πάθος για επαγγελματική επιτυχία και αναγνώριση , όποιο κι αν είναι το τίμημα γι’ αυτήν την επιτυχία .
* Η εξουθενωτική εργασία , που οδηγεί όχι μόνο σε σωματική αλλά και σε ψυχική κόπωση και εξάντληση για κάθε εργαζόμενο .
* Ο προγραμματισμός , επειδή ο άνθρωπος , αν και δε συμμετέχει στον οικονομικό και κοινωνικό σχεδιασμό , ωστόσο είναι αναγκασμένος να συμμορφώνεται σε προγράμματα που καταπνίγουν κάθε δυνατότητα για ελεύθερη , πρωτόβουλη και αυθόρμητη δράση .